b"\n_START_ARTICLE_\nAdadnirari II\n_START_SECTION_\nRegnat\n_START_PARAGRAPH_\nAmb la idea d'una restauraci\xc3\xb3 de l'imperi assiri, es va dirigir contra la principal amena\xc3\xa7a, els arameus. Va sotmetre les ciutats aramees a la vora de l'alt Tigris, especialment Kadmukh i Nisibin: despr\xc3\xa9s de dues campanyes sense \xc3\xa8xit contra Nisibis, aquesta ciutat, capital del principat arameu del mateix nom, fou assetjada i conquerida el 895 aC i el rei Nur-Adad fou fet presoner i portat a Ass\xc3\xadria; va assegurar la zona del Khabur i de les muntanyes Kashiari: forces ass\xc3\xadries van baixar pels rius Balikh i Khabur i van sotmetre els principats establerts a la vora d'aquestos rius: Gardi Kannu, Bit Khalappi (moderna Tell Halaf), Kundannu o Kindanu, Bit Adini, Laki o Laqu (al nord-oest del Khabur), Sirqu i Bit Zamani (la capital del qual era Amedi, a la moderna Diyarbekir), que van quedar m\xc3\xa9s o menys dependents d'Ass\xc3\xadria, arribant fins a l'Eufrates recuperant diverses ciutats que antigament havien estat d'Ass\xc3\xadria. Va conquerir tamb\xc3\xa9 territoris a Nairi._NEWLINE_Despr\xc3\xa9s va fer una ofensiva contra Babil\xc3\xb2nia on regnava Shamash-Mudammik (vers 942-900 aC) que havia patit poc abans un atac elamita, i va ocupar Hit i Zanqu; el seg\xc3\xbcent rei de Babil\xc3\xb2nia, Nabushumukin I (900-888) va contraatacar per\xc3\xb2 fou derrotat. Despr\xc3\xa9s els dos estats es van reconciliar i es va signar un tractat de pau en virtut del qual Adadnirari II es va casar amb la filla del rei babiloni i va donar la seva pr\xc3\xb2pia fill a Nabushumukin I; aquest tractat va obrir un per\xc3\xadode de virtual protectorat assiri sobre Babil\xc3\xb2nia que va durar dos segles._NEWLINE_Va construir i restaurar diversos palaus i portes a Assur. A la seva mort el va succeir el seu fill Tukultininurta II."